LV Eiropas Savienības Oficiālais Vēstnesis L 59/71

KOMISIJAS LĒMUMS

(2011. gada 3. marts)

par etoksikvina neiekļaušanu Padomes Direktīvas 91/414/EEK I pielikumā un par Komisijas Lēmuma 2008/941/EK grozījumiem

(izziņots ar dokumenta numuru C(2011) 1265)

(Dokuments attiecas uz EEZ)

(2011/143/ES)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1) un jo īpaši tās 8. panta 2. punkta ceturto daļu,

tā kā:

(1) Komisijas Regulā (EK) Nr. 1112/2002 (2) un Regulā (EK) Nr. 2229/2004 (3) nosaka sīki izstrādātus noteikumus Direktīvas 91/414/EEK 8. panta 2. punktā minētās darba programmas ceturtā posma īstenošanai un izveido to darbīgo vielu sarakstu, kuras jānovērtē attiecībā uz to iespējamo iekļaušanu Direktīvas 91/414/EEK I pielikumā. Etoksikvins ir minētajā sarakstā.

(2) Saskaņā ar Regulas (EK) Nr. 2229/2004 24.e pantu iesniedzējs atsauca savu atbalstu šīs darbīgās vielas iekļaušanai Direktīvas 91/414/EEK I pielikumā divu mēnešu laikā no novērtējuma ziņojuma projekta saņemšanas. Līdz ar to attiecībā uz etoksikvina neiekļaušanu tika pieņemts Komisijas 2008. gada 8. decembra Lēmums 2008/941/EK par dažu darbīgo vielu neiekļaušanu Padomes Direktīvas 91/414/EEK I pielikumā un tādu augu aizsardzības līdzekļu atļauju atsaukšanu, kuros ir minētās vielas (4).

(3) Sākotnējais iesniedzējs (turpmāk “pieteikuma iesniedzējs”) saskaņā ar Direktīvas 91/414/EEK 6. panta 2. punktu iesniedza jaunu pieteikumu, kurā pieprasīja piemērot paātrināto procedūru, kas paredzēta 14. līdz 19. pantā Komisijas 2008. gada 17. janvāra Regulā (EK) Nr. 33/2008, ar ko paredz sīki izstrādātus noteikumus Padomes Direktīvas 91/414/EEK piemērošanai attiecībā uz parasto un paātrināto procedūru to darbīgo vielu novērtēšanai, kas veidoja darba programmas daļu, kura minēta minētās direktīvas 8. panta 2. punktā, bet nav iekļautas I pielikumā (5).

(4) Pieteikumu iesniedza Vācijai, kura ar Regulu (EK) Nr. 2229/2004 bija izraudzīta par ziņotāju dalībvalsti. Tika ievērots paātrinātās procedūras termiņš. Darbīgās vielas specifikācija un atļautie lietošanas veidi ir tādi paši kā tie, uz kuriem attiecas Lēmums 2008/941/EK. Minētais pieteikums atbilst arī visām pārējām Regulas (EK) Nr. 33/2008 15. pantā minētajām pamatprasībām un procedūras prasībām.

(5) Vācija izvērtēja pieteikuma iesniedzēja iesniegtos papildu datus un sagatavoja papildu ziņojumu. Tā 2009. gada 16. oktobrī minēto ziņojumu nosūtīja Eiropas Pārtikas nekaitīguma iestādei (turpmāk “iestāde”) un Komisijai. Iestāde papildu ziņojumu darīja zināmu pārējām dalībvalstīm un pieteikuma iesniedzējam, lai tie varētu izteikt piezīmes, un saņemtās piezīmes nosūtīja Komisijai. Saskaņā ar Regulas (EK) Nr. 33/2008 20. panta 1. punktu un pēc Komisijas pieprasījuma iestāde savu slēdzienu par etoksikvinu iesniedza Komisijai 2010. gada 20. augustā (6). Dalībvalstis un Komisija pārskatīja novērtējuma ziņojuma projektu, papildu ziņojumu un iestādes secinājumu Pārtikas aprites un dzīvnieku veselības pastāvīgajā komitejā, un 2011. gada 28. janvārī tas tika pabeigts kā Komisijas pārskata ziņojums par etoksikvinu.

(6) Šīs darbīgās vielas novērtēšanas gaitā radās bažas par vairākiem aspektiem. Konkrēti nebija iespējams veikt uzticamu novērtējumu par ietekmi uz patērētājiem, lietotājiem un darbiniekiem, jo pieejamā informācija par toksikoloģiskajiem datiem nebija pietiekama, lai noteiktu pieļaujamo dienas devu (ADI), akūto atsauces devu (ARfD) un pieļaujamo lietotāja saskarsmes līmeni (AOEL). Turklāt iesniegtie dati nebija pietiekami, lai noformulētu etoksikvina un tā metabolītu atlieku definīciju. Turklāt trūka datu, lai izdarītu secinājumus par tehniskajās specifikācijās minēta piemaisījuma, ko konfidencialitātes dēļ dēvē par piemaisījumu Nr. 7, genotoksisko potenciālu un ekotoksicitāti. Visbeidzot, pieejamie dati nebija pietiekami, lai pilnībā izvērtētu riskus attiecībā uz vidi un uz organismiem, kas nav mērķa organismi. Tādējādi, pamatojoties uz pieejamo informāciju, nebija iespējams secināt, ka etoksikvins atbilst kritērijiem, lai to iekļautu Direktīvas 91/414/EEK I pielikumā.

(7) Komisija aicināja pieteikuma iesniedzēju sniegt piezīmes par profesionālapskates rezultātiem. Turklāt saskaņā ar Regulas (EK) Nr. 33/2008 21. panta 1. punktu Komisija aicināja pieteikuma iesniedzēju iesniegt apsvērumus par pārskata ziņojuma projektu. Pieteikuma iesniedzējs iesniedza apsvērumus, un tie tika rūpīgi izskatīti.

(8) Tomēr, neraugoties uz pieteikuma iesniedzēja minētajiem apsvērumiem, šīs bažas nevarēja novērst, un novērtējumi, kuru pamatā ir informācija, kas tika iesniegta un izskatīta iestādes speciālistu sanāksmēs, neliecina, ka ar ierosinātajiem lietošanas nosacījumiem etoksikvinu saturošie augu aizsardzības līdzekļi kopumā atbilst Direktīvas 91/414/EEK 5. panta 1. punkta a) un b) apakšpunkta prasībām.

(9) Tāpēc etoksikvins nav iekļaujams Direktīvas 91/414/EEK I pielikumā.

(10) Šis lēmums neizslēdz iespēju iesniegt nākamo pieteikumu par etoksikvinu saskaņā ar Direktīvas 91/414/EEK 6. panta 2. punktu un Regulas (EK) Nr. 33/2008 II nodaļu.

(11) Skaidrības dēļ Lēmuma 2008/941/EK pielikumā jāsvītro ieraksts par etoksikvinu.

(12) Tādēļ ir lietderīgi attiecīgi grozīt Lēmumu 2008/941/EK.

(13) Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

IR PIEŅĒMUSI ŠO LĒMUMU.

1. pants

Etoksikvinu neiekļauj darbīgo vielu sarakstā Direktīvas 91/414/EEK I pielikumā.

2. pants

Dalībvalstis nodrošina, ka:

a) atļaujas augu aizsardzības līdzekļiem, kuros ir etoksikvins, atsauc līdz 2011. gada 3. septembrim;

b) no šā lēmuma publicēšanas dienas netiek piešķirtas vai pagarinātas atļaujas augu aizsardzības līdzekļiem, kuros ir etoksikvins.

3. pants

Papildlaiks, ko piešķir dalībvalstis saskaņā ar Direktīvas 91/414/EEK 4. panta 6. punktu, ir iespējami īss un beidzas ne vēlāk kā 2012. gada 3. septembrī.

4. pants

Lēmumā 2008/941/EK svītro ierakstu par etoksikvinu.

5. pants

Šis lēmums ir adresēts dalībvalstīm.

Briselē, 2011. gada 3. martā Komisijas vārdā – Komisijas loceklis John DALLI

(1) OV L 230, 19.8.1991., 1. lpp.

(2) OV L 168, 27.6.2002., 14. lpp.

(3) OV L 379, 24.12.2004., 13. lpp.

(4) OV L 335,13.12.2008., 91. lpp.

(5) OV L 15, 18.1.2008., 5. lpp.

(6) Eiropas Pārtikas nekaitīguma iestāde. Conclusion on the peer review of the pesticide risk assessment of the active substance ethoxyquin. The EFSA Journal 2010; 8(9):1710. [38 pp.]. doi:10.2903/j.efsa.2010.1710. Pieejams tiešsaistē: www.efsa.europa.eu/efsajournal.htm